Fællesspisning, vaskerum, rengøringsvagter, arbejdslørdage. Livet i et bofællesskab byder på lidt af hvert, og det er der flere og flere, der bliver tiltrukket af - en af dem er 27-årige Tobias Morell fra Aalborg. - Vi ville forsøge at finde et sted, hvor vi kunne finde noget socialt i form af fællesspisning og hvor der er mennesker, der gerne vil snakke, men også hvor vi har muligheden for at lukke døren ind til vores eget hus og have lidt privatliv, siger han. Sammen med kæresten flyttede Tobias Morell for tre måneder siden ind i bofællesskabet Askebakken i Nørresundby. Og det går over al forventning. - Det har været åbne arme lige fra første dag. Masser af folk, der har været smilende og velkomne overfor os, så det har været ret fantastisk, siger Tobias Morell. Bofællesskaber boomer Aalborg Universitet er i gang med en større undersøgelse af bofællesskaber. Men allerede nu står det klart, at det er en boform i vækst. - Vi er kun i starten af undersøgelsen, og den viser, at der er flere bofællesskaber end man umiddelbart havde regnet med, siger Jesper Ole Jensen fra Aalborg Universitet. Han er seniorforsker på instituttet Build , der er Danmarks største institut inden for byggeri, anlæg og det byggede miljø. Undersøgelsen viser, at der også er stor mangfoldighed i de forskellige typer af bofællesskaber – lige fra seniorbofællesskaber til bæredygtige økosamfund. Og forskning viser, at dén form for samvær er godt for helbredet. - Vi ved, at folk har en højere livskvalitet. De bliver mindre syge, er mindre ensomme og der er en række andre positive ting ved, at man bor i bofællesskab, konstaterer Jesper Ole Jensen. Klar til barn - og 30 år i bofællesskab Tobias Morell viser gerne rundt i bofællesskabet. Fra det fælles udendørsområde over til fælleshuset med vaskerum og værksted i kælderen. Og ligeledes til den godt 60 kvadratmeter store bolig, hvor de kan trække sig fra fællesskabet, når de vil det. - Vi sover oppe på hemsen. Og vi laver også mad herhjemme i weekenden. Ellers prøver vi at bevæge os så meget rundt derude, hvor de andre er. Planen er, at Tobias Morell og kæresten skal blive til en lille familie i bofællesskabet. Og gerne blive boende længe. - Som det ser ud nu, kan jeg godt se mig her 30 år endnu, siger Tobias Morell.

Opsummering:
Antallet af bofællesskaber er steget betydeligt de senere år. Og en af dem, der har taget fællesskabet til sig, er 27-årige Tobias Morell fra Aalborg.